b'\n_START_ARTICLE_\nNiidur\xc3\xbcdi\n_START_SECTION_\nLevik\n_START_PARAGRAPH_\nNiidur\xc3\xbcdi pesitseb Briti saarte, Islandi ja L\xc3\xa4\xc3\xa4nemere-\xc3\xa4\xc3\xa4rsete maade rannikuniitudel._NEWLINE_Eestis leidub niidur\xc3\xbcdi valdavalt vaid L\xc3\xa4\xc3\xa4ne-Eestis harvaesineva haudelinnuna, kes on levinud vaid rannaniidu ja lageraba elupaikades piiratud alal. V\xc3\xa4ikesele arvukusele vaatamata pesitseb Eestis v\xc3\xa4hemalt kolmandik niidur\xc3\xbcdi L\xc3\xa4\xc3\xa4nemere asurkonnast, mist\xc3\xb5ttu on selle liigi s\xc3\xa4ilimise tagamine Eesti vastutus nii Euroopa kui ka kogu maailma m\xc3\xb5istes. Pooled Eesti niidur\xc3\xbcdidest elavad Matsalu rahvuspargis. Niidur\xc3\xbcdi on esimese kategooria kaitse all olev ohustatud liik. 2008. aastal hinnati niidur\xc3\xbcdi arvukuseks Eestis 170\xe2\x80\x93240 haudepaari. 2009. aastal ei \xc3\xbcletanud nende arvukus t\xc3\xb5en\xc3\xa4oliselt enam 200 haudepaari. Ohu p\xc3\xb5hjused on eelk\xc3\xb5ige rannaniitude kinnikasvamine ning rebaste ja k\xc3\xa4hrikute arvukuse suurenemine. Ta on ohustatud ka mujal Euroopas.\n_START_SECTION_\nKirjeldus\n_START_PARAGRAPH_\nNiidur\xc3\xbcdi on 16\xe2\x80\x9322 cm pikkune, tiibade siruulatus on 35\xe2\x80\x9340 cm._NEWLINE_Linnu selg on pruuni-mustakirju; k\xc3\xb5ht must, k\xc3\xbcljelt heledam ja laiguline. Nokk on l\xc3\xbchem kui soor\xc3\xbcdil.\n_START_SECTION_\nEluviis\n_START_PARAGRAPH_\nNiidur\xc3\xbcdi ehitab oma pesa varjatud kohta rohupuhma sisse. Kurnas on tavaliselt neli muna._NEWLINE_Niidur\xc3\xbcdi toiduks on putukad ja nende vast\xc2\xadsed, \xc3\xa4mbli\xc2\xadkud, v\xc3\xa4heharjasussid ja limused.'